久雨
作者：范純仁
朝代：宋

paragraphs: 季夏德陽盛，炎赫恢洪鑪。
俄然積陰來，直掩造化樞。
蒸雲滿乾坤，澍雨傾江湖。
晝夜不停灑，動植寧得蘇。
深虞墊地軸，遂恐沈日車。
火官弛權綱，朱鳥憂沾濡。
薰風阜民物，反逢怒飈驅。
川盈浩無津，龍卧埋深淤。
晦霧擁城門，驚瀾起康衢。
雖經禹力勤，尚畏赤子魚。
叢蘭委泥滓，祥木掩蒿蕪。
罅漏生廣厦，浸淫矧吾廬。
澀蘚上明鏡，蠹腐盈縑書。
牆茨漸衣繡，網蟲競纓珠。
螺蚓恣緣繞，蛙黽爭讙呼。
幽人志自苦，陰處情難舒。
憂頹詎安席，避溺思乘桴。
安得赤帝悟，却使政令敷。
盡屏沴祲昏，大明升震隅。
六合仰清光，九州免淪胥。
四序各有主，一物長歡娛。